钦定古今图书集成/理学汇编/文学典/第197卷 > 《和答诗序》前人
## 钦定古今图书集成/理学汇编/文学典/第197卷 > 《和答诗序》前人

五年春，微之从东台来，不数日，又左转为江陵士曹
掾。诏下日，会予下内直归，而微之已即路，邂逅相遇
于街衢中。自永寿寺南抵新昌里，北得马上话别语，
不过相勉保方寸外形骸而已，因不暇及他。是夕，足
下次于山北寺，仆职役不得去，命季弟送行，且奉新
诗一轴，致于执事，凡二十章，率有兴比，淫文艳韵，无
“一字焉。意者欲足下在途讽读，且以遣日时，消忧懑，
又有以张直气而扶壮心也。”及足下到江陵，寄在路
所为诗十七章，凡五六千言，言有为，章有旨。迨于宫
律体裁，皆得作者风。发缄开卷，且喜且怪。仆思牛僧
孺戒不能示他人，惟与杓直拒非及樊宗师辈三四
人，时一吟读，心甚贵重。然窃思之，岂仆所奉者《二十
章》，遽能开足下聪明使之然耶？抑又不知足下是行
也，天将屈足下之道，激足下之心，使感时发愤而臻
于此耶？若两不然者，何立意措辞，与足下前时诗如
此之相远也？仆既羡足下诗，又怜足下心，尽欲引狂
简而和之。属直宿拘牵，居无暇日，故不即时如意。旬
月来，多乞病假，假中稍闲，且摘卷中尤者，继成十章，
亦不下三千言。其间所见，同者固不能自异，异者亦
不能强同。同者谓之和，异者谓之“答”，并别录《和梦游
春》诗一章，各附于本篇之末。馀未和者，亦续致之。顷
者在科试间，常与足下同笔砚，每下笔时，辄相顾，共患其意太切而理太周。故理太周则辞繁，意太切则
言激。然与足下为文，所长在于此，所病亦在于此。足
下来序，果有词犯文繁之说。今仆所知者，犹前病也。
待与足下相见日，各引所作，稍删其烦而晦其义焉。
馀具书白。